Nariadenie Komisie (ES) č. 1164/2002
z 28. júna 2002,
ktorým sa mení a dopĺňa nariadenie (ES) č. 1646/2001 o stanovení výšky pomoci na prispôsobenie a dodatkovej základnej pomoci pre rafinačný priemysel na hospodárske roky 2005/2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/2001 z 19. júna 2001 o spoločnej organizácii trhov v sektore cukru [1], ktoré bolo zmenené a doplnené nariadením Komisie (ES) č. 680/2002 [2], a najmä na jeho článok 38 (6),
keďže:
(1) Článok 38 (1) a (3) nariadenia (ES) č. 1260/2001 stanovuje, že počas hospodárskych rokov 2001/2002 až 2005/2006 sa má poskytovať pomoc na prispôsobenie ako intervenčné opatrenie pre preferenčný priemysel rafinácie surového trstinového cukru spolu s dodatkovou základnou pomocou pre surový trstinový cukor vyrábaný vo francúzskych zámorských departementoch.
(2) Článok 38 (4) stanovuje, že pomoc na prispôsobenie a dodatková pomoc sa môže upraviť, aby sa vzali do úvahy hospodárske trendy v sektore cukru, predovšetkým marža pre výrobu bieleho repného cukru a rafinovanie surového trstinového cukru. Pomoc na prispôsobenie a dodatková pomoc na roky 2000/2001 a na predchádzajúce hospodárske roky boli stanovené, inter alia, na základe uplatniteľného skladovacieho odvodu. Na hospodársky rok 2001/2002 bol kompenzačný systém pre skladovacie náklady zrušený a daná pomoc sa zakladala na predpoklade, že rovnováha medzi výrobnou maržou a rafinačnou maržou nebola ovplyvnená zrušením vyššie uvedeného systému a počas štúdia ekonomického rozvoja v týchto dvoch sektoroch, aby sa potvrdilo predovšetkým to, či spôsob, ktorým sa tieto dve marže vyvíjajú, je zárukou pokračovania pomoci na prispôsobenie a dodatkovej pomoci.
(3) Urobené analýzy vedú k záveru, že pomoc priemyslu rafinácie by mala pokračovať, aby sa udržala rovnováha s výrobou bieleho repného cukru v období, pre ktoré sú stanovené ceny v sektore cukru, t. j. na hospodárske roky 2002/2003 až 2005/2006. Úroveň pomoci stanovená na hospodársky rok 2001/2002 zodpovedá vývoju situácie predovšetkým po zrušení systému náhrad pre náklady na skladovanie.
(4) Riadiaci výbor pre cukor nedodal svoje stanovisko v časovej lehote stanovenej jeho predsedom,
PRIJALA TOTO NARIADENIE:
Článok 1
Článok 3 nariadenia (ES) č. 1646/2001 sa nahrádza týmto:
"Článok 3
1. Pomoc na prispôsobenie a dodatková základná pomoc uvedené v článku 38 (1) a (3) nariadenia (ES) č. 1260/2001 sú stanovené, v dôsledku úpravy uvedenej v článku 38 (4), na 2,92 EUR na 100 kg cukru vyjadreného v bielom cukre na hospodárske roky 2002/2003 až 2005/2006.
2. Toto množstvo môže byť upravené v súlade s článkom 38 (4) nariadenia (ES) č. 1260/2001, ak ekonomické podmienky, predovšetkým úroková miera, ktoré prevládajú pred začiatkom jedného z uvedených hospodárskych rokov, sa výrazne líši od tej, ktorá bola platná vtedy, keď sa po prvýkrát stanovilo dané množstvo."
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Uplatňuje sa od 1. Júla 2002.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 28. júna 2002